Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Angolan tilanne (AKT-EU 2947/00/lop.)



Virallinen lehti nro 263 , 13/09/2000 s. 0025 - 0026



PÄÄTÖSLAUSELMA(1) Angolan tilanne Yhteinen edustajakokous, joka - kokoontui Abujassa (Nigeria) 20.-23. maaliskuuta 2000, - ottaa huomioon Angolaa koskevat aikaisemmat päätöslauselmansa, - ottaa huomioon puheenjohtajavaltion Euroopan unionin puolesta 17. tammikuuta 2000 laatiman julkilausuman Angolasta, - ottaa huomioon YK:n turvallisuusneuvoston Angolaa koskevat päätöslauselmat, - ottaa huomioon OAU:n ja SADC:n Angolaa koskevat tuoreimmat päätöslauselmat, A. ottaa huomioon YK:n turvallisuusneuvoston hyväksymät perättäiset päätöslauselmat, joissa syytetään Unitaa ja tuomitaan se Lusakan pöytäkirjan laiminlyönnistä ja näin ollen Angolan poliittisen, sotilaallisen ja humanitaarisen tilanteen heikentämisestä, B. toteaa huolestuneena, että Unita on aloittanut uudelleen sotilaalliset toimensa ja ulottanut ne tietyille Namibian ja Sambian raja-alueille, C. toteaa, että Angolan väestö elää edelleen suuressa köyhyydessä, vaikka maalla on runsaat luonnonvarat, joita käytetään osittain selkkauksen rahoittamiseen, D. ottaa lisäksi huomioon, ettei Angolan konfliktiin löydy pysyvää ratkaisua niin kauan, kun timanttien laajamittaisella salakuljetuksella, jolla Unitan toimintaa rahoitetaan, rahoitetaan pääasiassa myös aseiden ostoa, E. on huolestunut miinanraivauksesta ja uusien miinojen asettamisesta, sillä ne ovat johtaneet useisiin kuolemantapauksiin ja monien vammautumiseen, pakoihin ja muuttoihin maan sisäosiin, F. ottaa huomioon Fowlerin (Angolaa koskevista pakotteista vastaavan YK:n komission puheenjohtajan) laatiman selvityksen sisällön, G. ottaa huomioon, että kestävän rauhan takaaminen Angolan kansalle edellyttää Jonas Savimbin johtaman Unitan täydellistä aseistariisumista ja YK:n turvallisuusneuvoston määräämien pakotteiden ehdotonta noudattamista, H. on huolestunut Angolan lehdistönvapaudesta ja ottaa huomioon Angolan parlamentin hiljattain järjestämän julkisen keskustelun aiheesta, I. ottaa huomioon Angolan hallituksen hiljattain antaman ilmoituksen tarpeesta luoda otolliset olosuhteet eduskunta- ja presidentinvaalien järjestämiselle mahdollisimman pian, 1. tuomitsee voimakkaasti Unitan ja sen johtajien Savimbin johdolla aloittamat uudet väkivaltaisuudet, toteaa, ettei Unita ole ryhtynyt aseista riisuntaan eikä jouduttanut myöskään hallituksen hallinnon leviämistä kansalliselle alueelle ja että Unita on näin ollen kieltäytynyt taipumasta YK:n turvallisuusneuvoston määräyksiin; 2. vaatii YK:ta ja Euroopan unionia jatkamaan Unitan johtajien voimakasta kansainvälistä painostusta erityisesti soveltamalla YK:n Unitaa vastaan määräämiä pakotteita ja koventamalla niitä; 3. kehottaa kaikkia Angolan kansalaisyhteiskunnan poliittisia vaikuttajia ja edustajia yhdistämään voimansa väkivaltaisuuksien lopettamiseksi ja sellaisen rauhanomaisen ja demokraattisen Angolan luomiseksi, jossa suurin osa ponnisteluista kohdistettaisiin kansalaisten hyvinvointiin; 4. katsoo, että rauha ja demokraattisten instituutioiden tehostaminen ovat tärkeimmät tekijät sovinnon saavuttamiseksi maassa; 5. vaatii jälleen kerran niiden pakotteiden valvonnan ja soveltamisen tehostamista, joita on määrätty Unitan sekä afrikkalaisten ja eurooppalaisten tukkukauppiaiden rahoittamaa timanttien salakuljetusta vastaan; 6. vaatii Angolan viranomaisia luomaan luotettavan ja avoimen timanttien varmentamisjärjestelmän; 7. tuomitsee miinojen asettamisen kiihtymisen Angolassa, joka on yksi unionin tärkeimmistä kohteista taistelussa miinoja vastaan; 8. pitää myönteisenä, että Angolan kansalliskokous on hyväksynyt päätöslauselman sopimuksista, jotka koskevat YK:n toimiston avaamista Angolaan maan humanitaarisen tilanteen valvomiseksi, sekä päätöslauselman ihmisoikeuksien noudattamisesta Angolassa, ja kehottaa Angolan hallitusta edistämään toimiston toimintaa; 9. pyytää Angolan hallitusta ja kaikkia asianosaisia tahoja työskentelemään tiiviissä yhteistyössä YK:n ja humanitaaristen järjestöjen kanssa, jotka pyrkivät auttamaan kaikkia apua tarvitsevia Angolan kansalaisia; 10. pyytää Euroopan unionin jäsenvaltioita ja yleisesti kaikkia maita lisäämään pikaisesti Angolalle osoitettavaa humanitaarista apua YK:n pääsihteerin pyynnön mukaisesti; 11. pitää myönteisenä Angolan kansalliskokouksessa hiljattain järjestettyä julkista keskustelua Angolan sanan- ja lehdistönvapaudesta ja vaatii voimakkaasti Angolan hallitusta parantamaan maan edellytyksiä toteuttaa lehdistönvapautta; 12. kehottaa hallitusta jatkamaan rahoituksellisia, taloudellisia ja oikeudellisia uudistuksia, joiden tarkoituksena on vahvistaa demokratiaa, oikeusvaltiota, avoimuutta ja hyvää hallintoa; 13. pitää myönteisenä Angolan tasavallan äskettäistä ilmoitusta järjestää maassa eduskunta- ja presidentinvaalit; 14. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Afrikan yhtenäisyysjärjestölle ja Angolan hallitukselle. (1) Yhteinen edustajakokous hyväksynyt 23. maaliskuuta 2000 Abujassa (Nigeria).